Engeland gee Wallabies streepsuikerEngeland het Saterdag se derde toets teen Australië gewen. (Foto: Saeed Khan/AFP) Die Suidelike Halfrond is nie meer die pasaangeër in wêreldrugby nie, want die Noordelike Halfrond het daardie rol nou oorgeneem. Dit spruit uit Engeland se oorwinning van 21 – 17 in Saterdag se derde toets teen Australië in die Sydney-krieketstadion om die reeks met 2 – 1 te beklink. Dit het gevolg nadat Ierland vroeër Saterdagoggend in Wellington die reeks teen Nieu-Seeland ook met 2 – 1 beklink het en Wallis verlede Saterdag sy eerste oorwinning oor die Springbokke in Suid-Afrika behaal het. Ongeag wat in Saterdagmiddag se derde en laaste toetswedstryd tussen die Springbokke en Wallis gebeur, gee Ierland die pas aan op die wêreldranglys, wat Maandag deur die rugbybase aangepas sal word, met Frankryk tweede. In die verlede het spanne van die Noordelike Halfrond byna altyd op hul Julie-toere in die Suidelike Halfrond kleigetrap omdat dit aan die einde van hul seisoen was, hul diepte uitgeput was en die Springbokke, All Blacks en Wallabies hul meerdere was. Daardie dae is nou verby, want Engeland, Ierland en Wallis het die afgelope drie weke gewys dat die gaping nie meer bestaan nie en hulle genoeg diepte het. Engeland, wat Saterdag in Sydney boonop heelwat verswak was, het steeds genoeg stukrag gehad om die Wallabies te troef. Om dit reg te kry, moes hulle meer as 170 duikslae uitvoer om die Wallabies van hul doellyn af weg te hou. Die grondslag vir die oorwinning is deur Ellis Genge, Courtney Lawes, Owen Farrell, Billy Vunipola en Freddie Steward gelê, maar wat belangriker is, is dat die spelers hul lywe vir mekaar opgeoffer het, dat hulle as ŉ span die leisels gevat het en saam deurgetrek het. Die Wallabies het steeds ŉ paar leemtes, maar wanneer hulle oor ŉ paar weke teen die Bokke in die Rugbykampioenskap speel, gaan dit beslis nie eenrigtingverkeer wees nie. Daarvoor sal Marika Koroibete, Samu Kerevi, Michael Hooper en Taniela Tupou sorg. Punte: Engeland 21 (11): Drieë: Freddie Steward, Marcus Smith. Doelskop: Owen Farrell. Strafdoele: Farrell (3). Australië 17 (10): Drieë: Tom Wright, Folau Fainga’a. Doelskop: Noah Lolesio. Strafdoel: Lolesio.